Nóg 'n geldwa beroof | Netwerk24
Nóg 'n geldwa beroof
Deur Christiaan du Plessis 17 Mei 2018 17:49
Op dieselfde dag dat gewapende rowers twee transitovoertuie van die sekuriteitsmaatskappy G4S aan die Oos-Rand met plofstof oopgeblaas het, het rowers in 'n ander voorval nog 'n geldwa van dié maatskappy in Mpumalanga beroof.
Luidens 'n verklaring van G4S het rowers ook ploftoestelle gebruik om Donderdagmiddag toegang tot die geldwa naby ThulaMahashe, noord van Mbombela (Nelspruit), te verkry.
Geldnote lê oor die pad gestrooi nadat twee geldwaens in Benoni opgeblaas is.
"Gelukkig het ons sekuriteitswagte net ligte beserings in dié voorval opgedoen," lui die verklaring.
Twee van G4S se sekuriteitswagte is vroeër die dag in 'n rooftog in Boksburg aan die Oos-Rand gewond. Hulle is in 'n bestendige toestand in die hospitaal.
Meer as tien rowers het om 09:30 by 'n verkeerslig by die kruising van Atlas- en Noordrandweg uit drie voertuie gespring en op motoriste losgebrand.
'n Ooggetuie, Gaileen Naidoo, het vertel hoe die twee G4S-voertuie kort ná mekaar met plofstof oopgeblaas is.
Die rowers 'n onbekende bedrag geld geroof en toe weggejaag.
'n Lid van die Eloff-buurtwag het hulle agternagesit en die polisie ontbied. Vyf van die vermeende rowers is by die George Gogh-hostel in Denver naby Johannesburg vasgetrek. Heelwat van die gesteelde kontant is glo teruggekry.
Luidens 'n verklaring van die portefeuljekomitee oor polisie in die parlement, sal dié komitee Woensdag 'n spesiale sitting hou oor die onlangse toename in transitorooftogte in die land.